Nationalbanken afprøver ny udbudsform for 500.000.000

Bankernes bank vil ikke længere drifte og udvikle sin it internt og sender nu opgaven i monsterudbud til halv milliard.

En it-afdeling på 100 mand, intern udvikling og drift af egne datacentre vil snart være fortid i den danske Nationalbank. Et monsterudbud på 500.000.000 kroner - eller en halv milliard - skal sende den tekniske del af it-arbejdet ud af huset, så banken kan fokusere på at være en bank.

De konstante forandringer inden for it kræver hele tiden, at niveauet bliver løftet, forklarer projektleder René Bergman.

»Det er muligt, at vi kunne holde kadencen de næste fem år. Men vi mener, det er bedre at lægge opgaverne ud af huset.«

Nationalbankens it-afdeling har blandt andet haft som mål at automatisere deployments, fortæller René Bergman.

»Som det er nu, vil det enten kræve, at vi lavede færre features, mindre vedligehold eller ansætter flere it-medarbejdere. Det mener vi ikke passer godt sammen med at fokusere på kerneforretningen,« siger han til Version2.

Der er ikke mange, der har lavet udbud med forhandling før, siger projektleder i Nationalbanken René Bergman. Illustration: Rene Bergman, LinkedIn

Se grafikken: Få overblik over Nationalbankens monsterudbud

Kan ikke fastholde kompetencer

Nationalbanken har længe haft tradition for at udvikle projekter internt. Lige nu arbejder et hold på 25 midlertidigt ansatte it-folk på systemet Kronos 2, som skal erstatte Kronos, der i dag bruges blandt andet til at udføre betalinger mellem banker.

Men når det projekt er færdigt, vil it-afdelingen tælle 75 mennesker. Og med så relativt få mennesker kræver det rigtig meget at fastholde og videreudvikle de nødvendige kompetencer, konstaterer Lars Damgaard Sørensen, der er bankens chef for it, strategi og økonomi.

»Vi mener simpelthen ikke, at vi er i stand til at fastholde og udbygge kompetencenetværket hos vores medarbejdere. Så vi vil hellere outsource det til nogen, der har netop det som kernekompetence at drifte og udvikle it,« fastslår han.

Nærmere bestemt leder Nationalbanken efter en leverandør, der kan overtage drifts- og vedligeholdsarbejdet for blandt andet to datacentre i København, og samtidig udvikle applikationer til bankforretningen som det igangværende Kronos 2-projekt og det kommende Krediregister, der skal gøre det lettere at føre tilsyn med bankerne.

»Det er der ikke mange, der har prøvet«

Alt i alt giver det en kontrakt på en halv milliard, som skal tildeles efter udbudsformen ‘udbud med forhandling’ - en udbudsform, der er blevet langt mere tilgængelig med den nye udbudslov, som trådte i kraft i januar i år.

»Det er der ikke mange, der har prøvet endnu,« medgiver René Bergman og fortsætter:

»Vi mener, at forhandlingen giver mulighed for at have en eller anden form for dialog med leverandørerne, som i sidste ende kan give os nogle bedre tilbud og en bedre proces.«

Udbud med forhandling betyder ikke forhandling i klassisk forstand, hvor parterne sidder og forhandler priser. I stedet kan Nationalbanken i dette tilfælde give feedback på et tilbud, så de konkurrerende leverandører har mulighed for at opdatere tilbuddet, hvis de vil.

»Vi er som Nationalbanken for eksempel meget fokuserede på sikkerhed. Her kunne en leverandør måske lave et bud, som medfører en overfortolkning og dermed lægger op til en løsning, der gør det meget dyrt,« forklarer René Bergman og tilføjer:

»Fordi der kan opstå misforståelser i sådan et skriv, er det godt at kunne give feedback med opklarende spørgsmål.«

Ikke en økonomisk øvelse

Banken har hentet rådgivning fra advokatfirmaet Gorrissen Federspiel og revisionskæmpen KPMG. Sammen med interne jurister og it-folk har de ifølge René Bergman justeret elementer som følge af det relativt uprøvede område, der er udbud med forhandling.

»Det har været vores modsvar på den usikkerhed, der kan være forbundet med at tage en ny udbudsform i brug,« siger projektlederen og fortsætter:

»Jeg har selv siddet på leverandørsiden, og der har jeg flere gange ønsket, at vi havde muligheden for at få noget feedback.«

Læs også: Banker beder om pas og kørekort tilsendt i pivåben mail

Når Kronos 2 er færdigt, og udbuddet er veloverstået, vil den i dag 100 mand store it-afdeling være reduceret til 25 mand. Den formindskede it-afdeling kommer fremover til at holde fokus på compliance samt projekt- og leverandørstyring. Men outsourcingplanerne kommer ikke af et behov for at reducere omkostningerne, understreger Lars Damgaard Sørensen.

»Det her er ikke en økonomisk øvelse. Vi gør det for at sikre, at vi kan fokusere på vores forretning,« siger han og fortsætter:

»Det, vi kommer til at vægte rigtig højt i udbudsrunden, er leverancesikkerhed - at leverandøren kan sikre en god transitionsperiode og efterfølgende god drift med høj grad af kvalitet og sikkerhed.«

Version2 har samlet en liste over nogle af de største igangværende it-projekter i Danmark. Kender du til et projekt, som mangler på listen? Skriv en kommentar - eller en mail til mab@version2.dk (PGP)